Bejaarde skiet rower in huis doodArgieffoto (Foto: imgkid.com) ŉ Man is Vrydagoggend in Kimberley deur ŉ bejaarde inwoner tydens ŉ huisroof doodgeskiet. Kapt. Sergio Kock, provinsiale polisiewoordvoerder van die Noord-Kaap, het aan Maroela Media gesê ŉ onbekende gewapende man het ŉ bejaarde egpaar omstreeks 05:00 in hul huis in Carters Glen oorval. “Die verdagte het hulle met ŉ vuurwapen gedreig en gedwing om met hul gesigte na onder op die vloer te lê waarna hy hul hande agter hul rûe vasgebind het,” het Kock gesê. “Terwyl die verdagte die huis geplunder het, kon die man daarin slaag om homself los te kry. Hy het sy persoonlike vuurwapen beetgekry en die verdagte noodlottig gewond.” Die verdagte is in die huis dood. Sover vasgestel kan word, is die egpaar ongedeerd maar getraumatiseerd. Die polisie ondersoek ŉ saak van huisroof en doen ŉ geregtelike doodsondersoek.